CELEX: 
Language: lv
Date: 2021-02-09 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulas (ES) 2018/848 II pielikumu groza attiecībā uz bioloģiskās ražošanas noteikumiem par diedzētām sēklām un cigoriņu galviņām, par dažu akvakultūras dzīvnieku barību un par akvakultūras parazītu apkarošanu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Pēc Regulas (ES) 2018/848 pieņemšanas ir jāpieņem šī deleģētā regula, kurā paredzēti daži noteikumi par diedzētām sēklām un cigoriņu galviņām un par akvakultūras dzīvnieku sugām. Proti, vairākas ieinteresētās personas ir prasījušas attiecībā uz diedzētām sēklām un cigoriņu galviņām ieviest lielāku skaidrību par terminoloģiju un augšanas substrātiem, kas atļauti bioloģiskajā ražošanā, tāpēc pašreizējie noteikumi ir jāgroza, lai palielinātu juridisko noteiktību. 
            
            
               Attiecībā uz akvakultūras dzīvniekiem ir jāatspoguļo pašreizējā iespēja garneļu audzēšanā izmantot bioloģiski ražotu holesterīnu un, pamatojoties uz Bioloģiskās ražošanas tehnisko konsultāciju ekspertu grupas (EGTOP) nesen pieņemtajiem secinājumiem
                  1
               , jāgroza noteikumi par akvakultūras dzīvnieku parazītu apkarošanu.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Akts tika vispusīgi apspriests ar dalībvalstīm Bioloģiskās ražošanas ekspertu grupā, kā arī ar galvenajām bioloģiskās ražošanas nozares pārstāvības organizācijām, proti, IFOAM un saistītajām nozariskajām grupām COPA-COGECA, ESSA un FEAP. Šo noteikumu izstrādes procesā AGRI ĢD cieši sadarbojās ar MARE ĢD un citiem ģenerāldirektorātiem, jo īpaši ar SANTE ĢD, to speciālo zināšanu jomā. Tika informēti PTO partneri, un notika vispārējas sabiedriskās apspriešanas. Pēc vispārējās sabiedriskās apspriešanas tika apsvērti visi komentāri, kas saņemti, izmantojot atgriezeniskās saites mehānismu, un akts mainīts netika.
            
            
               3.DELEĢĒTĀ AKTA JURIDISKIE ASPEKTI
            
            
               Regulas (ES) 2018/848 29. apsvērumā uzsvērts, ka būtu jāatļauj daži ar augsni nesaistītas audzēšanas paņēmieni, tādi kā diedzētu sēklu vai cigoriņu galviņu ražošana, un saskaņā ar Regulas (ES) 2018/848 12. pantu Komisija ir pilnvarota grozīt pašreizējos noteikumus par atkāpēm, kuri attiecībā uz diedzētām sēklām un cigoriņu galviņām noteikti Regulas (ES) 2018/848 II pielikuma I daļas 1.3. punktā. 
            
            
               Turklāt Regulas (ES) 2018/848 50. apsvērumā noteikts: lai nodrošinātu kvalitāti, izsekojamību, atbilstību šai regulai un pielāgošanos tehnikas attīstībai, jādeleģē Komisijai pilnvaras pieņemt konkrētus aktus attiecībā uz akvakultūras dzīvnieku barību un minēto dzīvnieku veterināro ārstēšanu un attiecībā uz sīki izstrādātiem nosacījumiem par vaislinieku apsaimniekošanu, pavairošanu un mazuļu audzēšanu. 
            
            
               Lai palielinātu juridisko noteiktību, ar šo deleģēto aktu groza dažus pašreizējos noteikumus par diedzētām sēklām un cigoriņu galviņām. Akvakultūras dzīvnieku barības piedevu un veterinārās ārstēšanas jomā izdarītie grozījumi attiecas uz Penaeidae dzimtas garneļu un saldūdens garneļu barības papildināšanu ar holesterīnu un uz parazītu apkarošanu. Ar grozījumiem tiek ieviesta sugām specifiska pieeja, kas ir saskaņā ar dzīvnieku labturības principiem. 
            
            
               KOMISIJAS DELEĢĒTĀ REGULA (ES) …/..
            
            
               (9.2.2021),
            
            
               ar ko Eiropas Parlamenta un Padomes Regulas (ES) 2018/848 II pielikumu groza attiecībā uz bioloģiskās ražošanas noteikumiem par diedzētām sēklām un cigoriņu galviņām, par dažu akvakultūras dzīvnieku barību un par akvakultūras parazītu apkarošanu
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2018/848 (2018. gada 30. maijs) par bioloģisko ražošanu un bioloģisko produktu marķēšanu un ar ko atceļ Padomes Regulu (EK) Nr. 834/2007
                  2
               , un jo īpaši tās 12. panta 2. punkta a) apakšpunktu un 15. panta 2. punkta b) un c) apakšpunktu,
            
            
               tā kā:
            
            
               (1)Regulas (ES) 2018/848 II pielikuma I daļas 1.3. punkts, kas attiecas uz bioloģiskām diedzētām sēklām, ar Komisijas Deleģēto regulu (ES) 2020/427
                  3
                nesen ticis grozīts, lai nodrošinātu, ka tās ražo no bioloģiski audzētām sēklām. Ņemot vērā to, ka pie diedzētām sēklām pieder dīgsti, dzinumi un sadīgušas sēklas
                  4
               , kuru dīgšanai pietiek ar sēklā esošajām rezervēm, bioloģiskajā ražošanā būtu jāizmanto tikai ūdens. Tāpēc ir jākonkretizē, ka atkāpe no diedzētu sēklu audzēšanas augsnē attiecas tikai uz sēklu mitrināšanu, un būtu skaidri jānorāda, ka nav atļauts izmantot augšanas substrātu, izņemot inertu substrātu, kura sastāvdaļas ir atļautas saskaņā ar Regulas (ES) 2018/848 24. pantu un ko izmanto, lai sēklas uzturētu mitras. 
            
         
         
            
               (2)Cigoriņu galviņu specifiskais ražošanas cikls var sastāvēt no diviem posmiem, no kuriem viens norisinās augsnē, bet otrs, tā sauktais “steidzināšanas posms”, var norisināties gan augsnē, gan arī ūdenī vai substrātā. Tāpēc jākonkretizē, ka atkāpe no cigoriņu galviņu audzēšanas augsnē ietver iemērkšanu tīrā ūdenī un ka audzēšanas substrāta izmantošana ir atļauta tikai tad, ja tā sastāvdaļas ir atļautas saskaņā ar Regulas (ES) 2018/848 24. pantu. 
            
            
               (3)Komisijas Regulas (EK) Nr. 889/2008
                  5
                25.l panta 3. punkta b) apakšpunkts atļauj Penaeidae dzimtas garneļu un saldūdens garneļu (Macrobrachium spp.) dabīgo barību tirgus izmēra sasniegšanas posmā un agrīnajos attīstības posmos papildināt ar bioloģiski ražotu holesterīnu. Tāpēc iespēja minēto garneļu barību papildināt ar bioloģiski ražotu holesterīnu jāparedz arī Regulas (ES) 2018/848 II pielikuma III daļas 3.1.3.4. punktā.
            
            
               (4)Kad 2019. gadā tika apspriests Deleģētās regulas (ES) 2020/427 projekts, dažas dalībvalstis lūdza pārskatīt vēl citus noteikumus par bioloģisko akvakultūru. Minētos lūgumus novērtēja Bioloģiskās ražošanas tehnisko konsultāciju ekspertu grupa (EGTOP), kas izveidota ar Komisijas Lēmumu 2017/C 287/03
                  6
               . Ņemot vērā 2020. gada janvārī publicētos EGTOP secinājumus
                  7
               , Komisija konstatējusi, ka pašreizējie ražošanas noteikumi par akvakultūras dzīvniekiem, jo īpaši attiecībā uz veterināro ārstēšanu, ir jāatjaunina. 
            
            
               (5)Neatkarīgi no prasībām, kas saistītas ar slimību profilaksi, piemēram, no ieteikuma parazītu bioloģiskajā kontrolē dot priekšroku tīrītājzivīm un saldūdens, jūras ūdens un nātrija hlorīda šķīdumu izmantošanai, patlaban attiecībā uz visām sugām ir vispārīgi atļauts ierobežots skaits apkarošanas kursu, kas veicami parazītu masveida invāzijas gadījumā. Pamatojoties uz iepriekšminētajiem EGTOP secinājumiem, ir lietderīgi grozīt pašreizējos noteikumus par parazītu apkarošanu, kas izklāstīti Regulas (ES) 2018/848 II pielikuma III daļas 3.1.4.2. punktā, un ieviest sugām specifiskāku pieeju, kas labāk apmierina akvakultūras dzīvnieku vajadzības, bet neapdraud ražošanas bioloģisko raksturu. 
            
            
               (6)Proti, sakarā ar sugu (izņemot lasi) ražošanas cikla mainīgo ilgumu, iespējamiem parazītu uzbrukumiem zivju mazuļiem, kā arī operatoru tendenci apkarošanas biežuma limita dēļ visus apkarošanas kursus atlikt uz iespējami vēlāku laiku, dzīves cikla pirmajā gadā ir konstatēts augsts kāpuru un mazuļu mirstības rādītājs. Tālab, lai atļautu iejaukties, kad tas patiešām nepieciešams, un novērstu augstu mirstību dzīves cikla pirmajos posmos, ir lietderīgi citu sugu (izņemot lasi) parazītu apkarošanas kursu biežumu un maksimālo skaitu salāgot ar biežuma limitiem, kas noteikti citām ķīmiski sintezētām alopātiskām veterinārajām zālēm.
            
            
               (7)Ņemot vērā ražošanas cikla ilgumu un vajadzību nepieļaut jūras utu invāziju saldūdens periodā, pašreizējie laša parazītu apkarošanas kursu biežuma limiti un maksimālais skaits būtu jāsaglabā. 
            
            
               (8)Turklāt ir svarīgi pašreizējos noteikumus konkretizēt, skaidri nosakot, kāds ir maksimālais skaits parazītu apkarošanas kursu, kurus drīkst veikt neatkarīgi no attiecīgās sugas.
            
            
               (9)Tāpēc Regulas (ES) 2018/848 II pielikums būtu attiecīgi jāgroza.
            
            
               (10)Skaidrības un juridiskās noteiktības labad šī regula būtu jāpiemēro no Regulas (ES) 2018/848 piemērošanas sākumdienas,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) 2018/848 II pielikumu groza saskaņā ar šīs regulas pielikumu.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2022. gada 1. janvāra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 9.2.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        
                  EGTOP IV galīgais ziņojums par akvakultūru, 2019. gada 13. decembris
                  .
               
               
                  
                     (2)
                  
                        Eiropas Parlamenta un Padomes Regula (ES) 2018/848 (2018. gada 30. maijs) par bioloģisko ražošanu un bioloģisko produktu marķēšanu un ar ko atceļ Padomes Regulu (EK) Nr. 834/2007 (OV L 150, 14.6.2018., 1.–92. lpp.).
               
               
                  
                     (3)
                  
                        Komisijas Deleģētā regula (ES) 2020/427 (2020. gada 13. janvāris), ar ko attiecībā uz dažiem sīki izstrādātiem bioloģisko produktu ražošanas noteikumiem groza Eiropas Parlamenta un Padomes Regulas (ES) 2018/848 II pielikumu (OV L 87, 23.3.2020., 1. lpp.).
               
               
                  
                     (4)
                  
                        Ražošanas ciklu aprakstu sk. 
                  EFSA Scientific Opinion on the risk posed by Shiga toxin-producing Escherichia coli (STEC) and other pathogenic bacteria in seeds and sprouted seeds, EFSA Journal 2011; 9(11):2424. [101 pp]  doi:10.2903/j.efsa.2011.2424.
                   
               
               
                  
                     (5)
                  
                        Komisijas Regula (EK) Nr. 889/2008 (2008. gada 5. septembris), ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007 par bioloģisko ražošanu un bioloģisko produktu marķēšanu (OV L 250, 18.9.2008., 1. lpp.).
               
               
                  
                     (6)
                  
                        Komisijas lēmums (2017. gada 30. augusts), ar ko ieceļ bioloģiskās ražošanas tehnisko konsultantu grupas locekļus un izveido rezerves sarakstu (OV C 287, 30.8.2017., 3. lpp.).
               
               
                  
                     (7)
                  
                        
                  EGTOP IV galīgais ziņojums par akvakultūru, 2019. gada 13. decembris
                  .  
               
            
      
    ---documentbreak--- 
      
         
         
            
               PIELIKUMS
            
            
            
               Regulas (ES) 2018/848 II pielikumu groza šādi:
            
            
               (1)I daļas 1.3. punktu aizstāj ar šādu:
            
            
               ‘‘1.3. Atkāpjoties no 1.1. punkta, ir atļauts:
            
            
               (a)diedzētas sēklas, pie kurām pieder dīgsti, dzinumi un sadīgušas sēklas un kurām pietiek tikai ar sēklās esošajām barības vielu rezervēm, ražot, mitrinot tās ar tīru ūdeni, ar nosacījumu, ka attiecīgās sēklas ir bioloģiskas. Aizliegts izmantot augšanas substrātu, izņemot inertu substrātu, kas paredzēts vienīgi tam, lai sēklas uzturētu mitras, ar nosacījumu, ka šā inertā substrāta sastāvdaļas ir atļautas saskaņā ar 24. pantu;
            
            
               (b)iegūt cigoriņu galviņas, arī ar iemērkšanu tīrā ūdenī, ar nosacījumu, ka augu reproduktīvais materiāls ir bioloģisks. Augšanas substrātu drīkst izmantot tikai tad, ja tā sastāvdaļas ir atļautas saskaņā ar 24. pantu.”;
            
            
               (2)III daļu groza šādi:
            
            
               (a)daļas 3.1.3.4. punktam pievieno šādu daļu:
            
            
               “Lai Penaeidae dzimtas garnelēm un saldūdens garnelēm (Macrobrachium spp.) nodrošinātu uzturu vajadzīgajā daudzumā, nobarošanas [tirgus izmēra sasniegšanas] posmā un agrīnajās attīstības stadijās mazuļu audzētavās un inkubatorijos drīkst izmantot bioloģiski ražotu holesterīnu.”;
            
            
               (b)daļas 3.1.4.2. punkta e) apakšpunktu aizstāj ar šādu:
            
            
               “e) parazītu apkarošana, kas nav saistīta ar dalībvalstu īstenotām obligātās kontroles shēmām, ir ierobežota šādi: 
            
            
               i)attiecībā uz lasi – ne vairāk kā divi apkarošanas kursi gadā vai, ja ražošanas cikls ir īsāks par 18 mēnešiem, viens apkarošanas kurss gadā, 
            
            
               ii)attiecībā uz visām pārējām sugām, izņemot lasi, – ne vairāk kā divi apkarošanas kursi gadā vai, ja ražošanas cikls ir īsāks par 12 mēnešiem, viens apkarošanas kurss gadā,
            
            
               iii)attiecībā uz visām sugām – kopumā ne vairāk kā četri apkarošanas kursi neatkarīgi no sugas ražošanas cikla ilguma;”.